
	Nr.
	Indsiger
	Resumé af indsigelser
	Administrationens bemærkninger

	1
	Thuy Larsen

	TL mener, at lokalplanen vil påvirke hende og andre beboere langs Mosetoften som følge af byggeriets omfang, forøget trafik, vejudvidelse, forringet trafiksikkerhed samt indgreb i naturforhold og rekreative værdier. 

TL mener, at miljørapporten er utilstrækkelig, og at der bør udarbejdes nye og mere grundige analyser af:

· Trafik – Kapacitets- og sikkerhedsvurdering. 
· Miljø – Vurdering af støj-, luft- og nabopåvirkning

· Natur – Naturværdier og beskyttede arter

· Alternativer – Alternativ placering og adgangsveje.

· Kumulative påvirkninger.

A. Trafik. TL mener ikke, at lokalplanen opfylder planlovens §16 om at planen skal redegøre for dens konsekvenser. TL savner en trafikprognose, en kapacitetsanalyse af Mosetoften, en vurdering af spidstimebelastning, analyser af aflevering- og hentestituationer samt en konsekvensvurdering for beboere på Mosetoften. Ved vurdering af vejkapacitet og sikkerhed bør trafikmængden fra idrætsanlæg medregnes. Der bør laves en særlig trafiksikkerhedsvurdering for gående, cyklister, for krysdningsmuligheder og for samspillet mellem trafikarterne under spidsbelastning. 
B. Miljø. TL efterlyser undersøgelser og vurderinger af trafikstøj, tomgangskørsel, kødannelse, luft- og partikelforurening, forringede udendørs opholdsforhold og reduktion af boligers herlighedsværdi. Der savnes vurdering af støj fra legepladser, bringe- og hentestøj, støj fra tekniske installationer og lysforurening. TL savner dokumentation for at eventuel jordforurening vil blive korrekt håndteret og ikke udgøre risiko for grundvandet, og at projektet er tilstrækkelig klimasikret. 

C. Natur. TL mener, kommunen bør dokumentere, at lokalplanen er forenelig med områdets naturværdier, herunder landskabelige, biologiske og rekreative værdier, beskyttede naturtyper, mv. TL er bekymret for naturens påvirkning fra lys, støj, træfældning og øget menneskelig aktivitet med forstyrrelse af yngle- og rastesteder og forringelse af økologiske forbindelser. TL tvivler på, at den gennemførte flagermusundersøgelse er tilstrækkelig. TL savner dokumentation for nødvendigheden og proportionaliteten i at meddele dispensation fra naturbeskyttelsesloven til vejudvidelse, parkeringsanlæg og byggeri.
D. Alternativer. TL anfører, at miljørapporten ikke i tilstrækkelig grad redegør for, hvilke rimelige alternative placeringer for daginstitutionen, der er undersøgt. TL mener, det bør fremgå, hvilke kriterier, der er lagt til grund for fravalg af alternativer, hvorfor der er valgt en placering tæt på natur og boligområder, og om andre kommunale arealer har været vurderet som alternativer.
E. Kumulative påvirkninger. TL mener, at de samlede konsekvenser af lokalplanen kan være større end summen af påvirkninger enkeltvis. Der bør derfor foretages en samlet vurdering.
TL ønsker større afstand og bredere beplantningsbælter mellem institutionen og de nærmeste naboer. Desuden ønskes begrænsning af lys- og støjgener, trafikdæmpning og etablering af cykelinfrastruktur.
TL varsler at hun vil indbringe lokalplanen for Planklagenævnet, hvis den vedtages uden tilstrækkelig afklaring af ovenstående forhold.


	Der er udarbejdet en miljørapport for lokalplanen, som opfylder miljøvurderingslovens krav til form og indhold. Miljørapporten behandler følgende emner: 
· Naturværdier, herunder rekreative værdier og landskabelige værdier
· Indbliksgener og støjgener for naboer
· Trafikforhold, herunder trafikmængde og trafiksikkerhed
I miljørapportens afsnit 5 behandles hvorfor det kun er det såkaldte 0-alternativ, som er undersøgt i rapporten. Miljøpåvirkningernes kumulative virkning er der taget stilling til i forbindelse med den indledende miljøscreening, der går forud for selve miljørapporten.

A. Trafik. Lokalplan EL20.2 opfylder planlovens §16 om at redegøre for, hvordan planen kan have betydning bl.a. for naboer til området. Den tilhørende miljørapport er udarbejdet bl.a. på baggrund af en trafikanalyse udført af Sweco, som omhandler både trafikmængde og trafiksikkerhed. Det er administrationens vurdering, at trafikanalysen behandler emnet sagligt og omhyggeligt. Miljørapporten konkluderer, at trafikforøgelsen vil være begrænset - men mærkbar, fordi der i dag kører meget få biler på Mosetoften. Af hensyn til trafiksikkerheden vil der være behov for fortov og bredere vejbane gennem skoven.
B. Miljø. Det er administrationens vurdering, at miljørapporten også på dette område undersøger emnet fyldestgørende. Trafikstøj stammer primært fra de store færdselsårer som motorveje og fx Nordre Ringvej. På Mosetoften er støjniveauet ganske lavt, og det vil ikke blive mærkbart påvirket af den forventede trafik til og fra daginstitutionen. Ikke mindst fordi, trafikstøj især skabes af dækstøjen fra biler i relativ høj hastighed. Den skiltede hastighed på Mosetoften er 40 km/t, hvilket er en lav hastighed. Det er administrationens vurdering, at luft- og partikelforurening vil være marginal, når der er tale om så relativt få biler. Oplevelsen af en boligs herlighedsværdi og udendørs opholdsforhold kan ikke undersøges objektivt. Støjgener fra daginstitutionen er imidlertid undersøgt og har bl.a. betydet, at lokalplanen indeholder et krav om støjdæmpende hegn mellem den nærmeste nabo og daginstitutionen. Hvis der er jordforurening, vil denne blive håndteret efter gældende regler, og regnvand vil blive håndteret iht. spildevandsplanen.
C. Natur. Det er administrationens vurdering, at lokalplanen er forenelig med områdets naturværdier. Generelt er der tale om et areal med naturskøn bevoksning men i øvrigt med kun få særlige værdier. Den gennemførte flagermusundersøgelse vurderes at være tilstrækkelig, og den har haft den virkning, at 4 træer er udpeget som flagermustræer i lokalplanen. Administrationen er ikke bekymret for at forstyrre andre yngle- og rastesteder, idet området i forvejen er omgivet af menneskelig aktivitet fra alle sider. Det vurderes at være nødvendigt af trafiksikkerhedsmæssige hensyn at foretage en udvidelse af vejen med bredere vejbane og fortov. Derfor er der givet dispensation fra søbeskyttelseslinjen.
D. Alternativer. Når miljørapporten ikke behandler andre alternative placeringer for en daginstitution, er det fordi det ikke har været muligt at finde andre realistiske muligheder. På tilsvarende vis er der heller ikke undersøgt alternative anvendelser for det aktuelle areal end daginstitution, da ikke har været foreslået andre realistiske bud på en fremtidig udvikling af området.
E. Det indgår som en del af den indledende miljøscreening, at den planlæggende myndighed skal forholde sig til planens eventuelle kumulative miljøeffekter.  

Administrationen vurderer, at det især er den nærmeste nabo på Mosetoften 33, der vil have behov for god afskærmning fra daginstitutionens arealer. Dette er sikret så effektivt som muligt med et tæt hegn med en vis tyngde. Administrationen vurderer, at der ikke er behov for yderligere støjdæmpning eller trafikale reguleringer.

 

	2
	Thuy Larsen
	I et supplerende høringssvar gør TL opmærksom på, at den sidste del af Mosetoften fra nr. 33 og frem til Ejbyhallen er privat fællesvej, som har til formål at betjene de private boliger på vejen. 
Iflg. TL har dette betydning for hvilke undersøgelser, der bør iværksættes, og TL betvivler det retlige grundlag for at anvende vejen som adgangsvej til en daginstitution. 
Efter privatvejslovens §1 skal kommunen sikre, at forholdene er forsvarlige. En væsentlig ændring af anvendelsen af en privat fællesvej bør være baseret på konkret og dokumenteret vurdering. 
	Det er rigtigt, at den sidste strækning af Mosetoften er privat fællesvej. Den fordeler sig på de tre kommunale ejendomme 8b, 38a og 5e og sikrer vejadgang til Mosetoften 33, 14 og 20. 
Vejens status som privat fællesvej betyder ikke, at der stilles skærpede krav til hvilke undersøgelser, der skal iværksættes. 

Det er rigtigt, at kommunen skal sikre, at private fællesveje er indrettet teknisk forsvarligt, at vejene er i god og forsvarlig stand i forhold til færdslen på vejene. Når vejen udvides, som beskrevet i lokalplanen, og der etableres fortov langs vejen, så er det Vejmyndighedens vurdering, at forholdene på vejen vil være teknisk forsvarlige, og da vejen samtidig fornyes som følge af arbejderne med udvidelse af vejen, så vil den også være i en god og forsvarlig stand og vil kunne rumme den forventede trafik på vejen.

	3
	Handicaprådet
	Handicaprådet ønsker, at en tilgængelighedskonsulent inddrages i arbejdet med den nye daginstitution. De ønsker desuden en tilbagemelding om antal og type af Handicapparkeringspladser.
	Dette emne kan ikke behandles i lokalplanen, men ønsket er viderebragt til Glostrup Ejendomme, som er bygherre.
Det er beskrevet i lokalplanen, at mindst 4 af de offentlige parkeringspladser skal etableres som handicappladser, og heraf mindst 2 til handicap kassebil.

	4
	Seniorrådet
	Seniorrådet finder at Mosetoften er et udmærket valg for en daginstitution. Lokalplanen er grundigt udført. 
	Administrationen tager høringssvaret til efterretning.

	5
	Marianne Kobstrup og Lars Buchwald Christiansen
	MK og LBC bor på Mosetoften 33, som er nærmeste nabo til daginstitutionen. 
I deres høringssvar redegør de for deres ønsker og drømme, da de i 1993 købte ejendommen med henblik på et varigt hjem i stille og naturskønne omgivelser. I 1998 afgav de høringssvar i forbindelse med vedtagelsen af lokalplan EL20. Iflg. MK og LBC blev lokalplanen dengang ændret som følge af deres indsigelse.
MK og LBC frygter at en daginstitution med op til 170 børn vil medføre meget trafik. De savner at der er foretaget en samlet vurdering af trafikken, hvor den eksisterende trafik, trafik til idrætsanlægget, spejdere, renovation og kommende byudvikling på Ejby Mosevej indgår.
MK og LBC påpeger, at der er parkeringsproblemer i forbindelse med sportsstævner og -arrangementer. 

MK og LBC ønsker mere bindende bestemmelser til at sikre udformning og placering af støjhegn og visuel afskærmning. 
MK og LBC beklager, at lokalplanen ikke beskæftiger sig med gener i forbindelse med anlægsfasen. De anmoder kommunen om at gennemføre fotoregistrering, vibrationsmålinger, udarbejdelse af tilstandsrapport og dokumentation for eventuelle skader.

Kommunen bør dokumentere at byggeriet ikke vil medføre skader på deres ejendom eller påvirke grundvandsforhold.
MK og LBC er bekymrede for de naturværdier, som vil gå tabt. I juni måned har de konstateret en ”Lille Vandsalamander” på deres grund. Dette afstedkom en undersøgelse, hvor endnu et eksemplar blev fundet.
I høringssvaret har MK og LBC skrevet to versioner af en ejendomsmæglers beskrivelse af deres ejendom hhv som omgivelserne er i dag og som de vil være efter lokalplanens vedtagelse. De mener, at lokalplanen vil påvirke boligens salgsværdi negativt.
Generelt påpeger MK og LBC, at lokalplanen er præget af mange bløde formuleringer som ”kan”, ”forventes”, ”anbefales”, ”lægger op til” og ”hvis muligt”. De ønsker mere bindende bestemmelser for at give sikkerhed for hvordan området vil blive.

Konkret ønsker MK og LBC at

· daginstitutionen opføres et andet sted 

· Mosetoften 33 udgår af lokalplanen

· der gennemføres en samlet trafikanalyse, som også omfatter øvrige projekter i Ejby
· der gennemføres støjanalyse for anlægsfasen

· der etableres et støjhegn på 2,2 meter med massefylde på 15-20 kg/m², som er placeret 1 meter fra skel, så der er plads til beplantning. 
· der overvåges med vibrationsmålinger

· der redegøres for at ændrede jordbundsforhold ikke vil medføre sætningsskader 
· natur og biodiversitet undersøges yderligere


	Det har ikke rigtigt, at Glostrup Kommunalbestyrelse i 1998 gav MK og LBC medhold i den indsigelse, de dengang indsendte. Lokalplan EL20 blev i december 1998 vedtaget uden ændringer i forhold til det offentliggjorte lokalplanforslag. 
Den trafikanalyse, som er udarbejdet til miljørapporten, tager hensyn til den eksisterende trafik, herunder også trafik til idrætsanlægget, spejdere og renovation. Analysen medregner ikke trafik fra en kommende boligbebyggelse på Ejby Mosevej, da der er ikke truffet nogen politisk beslutning herom endnu. Med den foreslåede udvidelse af parkeringskapaciteten forventer administrationen, at der vil blive bedre plads til alle biler under stævner og arrangementer.

Administrationen er positivt indstillet overfor at skærpe lokalplanens bestemmelse om støjhegn.

Gener under anlægsfasen i form af støj, støv, lugt mv. er reguleret af miljøbeskyttelsesloven. 

Hvis der opstår skader på en bygning som følge af byggeri på naboejendommen, vil bygherre være erstatningspligtig. Det påhviler dog den skaderamte at dokumentere, at skaden er sket som følge af byggeriet. Tilsvarende gælder for ændrede grundvandsforhold.
Det er rigtigt, at fundet af ”Lille Vandsalamander” har påvirket kommunen til at få foretaget en supplerende naturundersøgelse. ”Lille Vandsalamander” er fredet, men den er ikke en såkaldt bilag IV-art. Fredningsbeskyttelsen gælder for selve dyrene men ikke deres yngle- og rasteområder, som det gør for Bilag IV-arter.   
Privatøkonomiske forhold som fx ændret salgsværdi af en ejendom betragtes ikke som relevant i planlægningsmæssig sammenhæng. Lokalplanlægning regnes for erstatningsfri regulering, fordi reglerne i planlægningen opfattes som almindelige samfundsmæssige begrænsninger af ejendomsretten. 
Det er korrekt, at planen på visse områder er mindre bindende, end man ellers tilstræber i lokalplaner. Årsagen er, at Glostrup Kommune ønsker en vis fleksibilitet til at kunne detailplanlægge både institutionen og legepladsen på den mest hensigtsmæssige måde. Selv om planen indeholder en del bløde formuleringer, overholder den planlovens krav om at offentligheden skal kunne forestille sig områdets omdannelse mht. bebyggelsens art og omfang, veje, friarealer mv.
Administrationen anbefaler ikke at imødekomme de oplistede ønsker om ændringer i lokalplanen. Derimod anbefaler administrationen, at der – i pagt med lokalplanens § 8.3 om hegn – indgås en privatretlig aftale mellem Glostrup Kommune og ejerne af Mosetoften 33 om støjhegnets udformning, massefylde og placering. Administrationen anbefaler, at alle grundejerens ønsker imødekommes i denne aftale, herunder om hegnets højde, massefylde og placering.

	6
	Marianne Kobstrup

Lene Abro

John Engelhardt
	MK, LA og JE informerer om fund af en lille vandsalamander, som er en fredet art. 
Iflg. MK, LA og JE må rasteområder og levesteder for fredede dyrearter ikke ødelægges, og de tre ønsker derfor, at kommunen standser den påbegyndte proces med at fjerne buskadser mv.
	Fundet af ”Lille Vandsalamander” har påvirket kommunen til at få foretaget en supplerende naturundersøgelse. ”Lille Vandsalamander” er fredet, men den er ikke en såkaldt bilag IV-art. Fredningsbeskyttelsen gælder for selve dyrene men ikke deres yngle- og rasteområder, som det gør for Bilag IV-arter.   


	7
	Underskriftsindsamling fra 37 borgere, repræsenteret ved 

Marianne Kobstrup og
John Engelhardt
	U37 indleder høringssvaret med at beklage at høringen er lagt i sommerferien, hvilket har begrænset hvilke veje underskriftsindsamlingen har kunnet omfatte.
Høringsprocessen er yderligere vanskeliggjort af, at kommunen har fældet træer og ryddet krat, samt at der er udført naturundersøgelser under høringen.

Generelt mener U37, at området ikke skal anvendes til daginstitution. Planen vil medføre støj- og trafikgener, og træfældning vil forringe lokalmiljøet. U37 mener, at en daginstitution i to etager er en fattig løsning, hvor børn iflg. undersøgelser kommer mindre ud end i andre institutioner.

U37 mener ikke der er foretaget tilstrækkelige natur- og miljøundersøgelser, herunder om forekomst af flagermus og padder. Lokale beboere kan berette om at begge findes i området, og en kommunalt iværksat naturundersøgelse viste forekomst af lille vandsalamander – selv efter at maskiner havde ryddet grunden for krat. U37 mener, det grænser til magtfordrejning og tilsidesættelse af undersøgelsespligt.
U37 mener at lokalplanen er i strid med søbeskyttelseslinjen, som gælder i en afstand af 150 meter fra søerne i mosen. Hele mosen er desuden et §3 område, hvor der gælder særligt strenge regler. Iflg. U37 kan kommunen ikke lovligt meddele dispensation til etablering af P-arealer inden for de beskyttede områder.
U37 mener, der er større trafikale udfordringer ved lokalplanen, end hvad miljørapporten giver udtryk for. Vejen er smal, og der kan forekomme modkørende biler, parkerede biler og cyklister. De mener at trafikforøgelsen fra 3 til 74 biler/timen til vil forringe sikkerheden for cyklende og gående. De hilser dog den foreslåede vejudvidelse velkommen.
U37 mener parkeringsberegningerne er teoretiske, da spejder- og idrætsaktiviteter kan ligge på andre tidspunkter en beregnet. Da der i dag kan forekomme kaotiske situationer både på hverdage og i weekend, mener U37 dog at den foreslåede udvidelse af parkeringen er positiv, hvis den er lovlig. De foreslår at der etableres ca. 35 nye p-pladser. Hæk omkring Mosetoften 14 bør fjernes for at skabe et mere åbent og trygt miljø, der ikke indbyder til narkohandel. De peger desuden på et potentielt problem på en af stikvejene til Brandsbjergvej, hvor der kan opstå kaos, hvis vejen benyttes til parkering af forældre, der afleverer børn i institutionen.

U37 mener, at støjhegn omkring Mosetoften 33 skal være 2,2 meter højt med massefylde på 15-20 kg/m² og placeret 1 meter fra skel, så der er plads til beplantning. De ønsker samme hegn og begrønning langs Mosestien og rundt om hjørnet ved Biavlerstien. U37 er skeptiske overfor tanken om at etablere stilleområder på så lille et udeareal.
U37 ønsker, at lokalplanen beskriver mere tydeligt, at den grønne beplantning langs boldbanerne ikke må fældes, og at det også gælder for beplantningen langs Mosestien.

U37 mener ikke, det er rimeligt at ændre anvendelse på ejendommen Mosetoften 33, således at den både vil kunne anvendes til bolig og til dagtilbud. 

U37 mener, at det i den politiske proces er blevet varslet, at konsekvenser i relation til Harrestrup Å projektet vil blive behandlet i lokalplanen.


	Administrationen tager til efterretning, at en offentlig høring i sommerperioden kan være uhensigtsmæssig. Det står dog ikke helt klart, hvorfor det har haft betydning for, hvilke veje det har været muligt at indsamle underskrifter fra.
De nævnte genevirkninger er undersøgt og beskrevet i miljørapporten. En daginstitution i to etager efterlader en større del af grunden til at kunne indrette en attraktiv legeplads for børnene. Glostrup Kommune har gode erfaringer med institution i to etager fra daginstitutionen Rosenåen i Søndervangskvarteret.

Administrationen vurderer, at de udførte natur- og miljøundersøgelser er tilstrækkelige. Som grundlag for miljørapporten har Center for Miljø og Teknik foretaget egne undersøgelser og der er desuden indhentet ekstern bistand til at vurdere forekomst af flagermus. Den gennemførte flagermusundersøgelse vurderes at være tilstrækkelig, og den har haft den virkning, at 4 træer er udpeget som flagermustræer i lokalplanen. Der er ikke fundet bilag-VI arter på området. Heller ikke ved den supplerende naturundersøgelse, som kommunen iværksatte som følge af et fund af ”Lille Vandsalamander”.
Efter Naturbeskyttelseslovens §16 gælder der en beskyttelseslinje på 150 meter fra større søer. For Ejby Mose er denne beskyttelseslinje dog reduceret, og for lokalplanens område gælder beskyttelseslinjen for området øst for vejen. Det er kun selve mosen, og dermed ikke arealer inden for lokalplanens område, der er omfattet af Naturbeskyttelseslovens §3. Kommunen kan dispensere fra beskyttelseslinjen, når det ansøgte er tilstrækkelig væsentligt. Det er tilfældet i forhold til at skabe en trafiksikker kørevej og parkeringspladser til daginstitution og idrætsanlæg. Dispensationen gives i lokalplanen i § 13.
Administrationen vurderer, at miljørapporten beskriver de forventede trafikudfordringer på en troværdig måde. Rapporten bygger på en analyse, der er foretaget af ekstern rådgiver. På baggrund af miljørapporten vil vejen blive udvidet og der vil blive lagt fortov langs vejen, som vil øge trafiksikkerheden.
De beregninger, som anvendes til udregning af parkeringsbehov og mulig dobbeltudnyttelse er vedtaget af kommunalbestyrelsen og indgår i kommuneplanen. Med den planlagte daginstitution til 160-170 børn vil der blive tilvejebragt ca. 17 p-pladser mere, end der er i dag. Administrationen forventer ikke, der vil opstå parkeringsproblemer på stikvejene til Brandsbjergvej, da forældrene typisk parkerer så tæt på indgangen til en institution, som muligt, og de vil skulle gå ca. 200 meter, hvis de parkerer på Brandsbjergvej.

Administrationen anerkender det behov for støjhegn, som ejerne af Mosetoften 33 giver udtryk for. Se administrationens bemærkning til høringssvar nr. 5. Administrationen vurderer dog ikke, at andre naboer til daginstitutionen står i samme situation som Mosetoften 33. Idéen med at indrette dele af en legeplads som stilleområde praktiseres mange steder og giver basis for varierede legemuligheder.
Lokalplanens bestemmelser om bevaring af beplantning er tilpasset naturhensynet på den ene side og kommunens behov for frit at kunne indrette legepladsen på den mest hensigtsmæssige måde på den anden side. 

Mosetoften 33 er i dag omfattet af lokalplan EL20 fra 1998, som fastlægger anvendelsen til Offentlige formål, fritidsformål, park mv. I dag har boligen status af ”eksisterende lovlig anvendelse.” Med den nye lokalplan vil anvendelsen som bolig blive sikret. Anvendelsen som daginstitution er en frivillig mulighed, som ikke medfører nogen forpligtelser.
Administrationen har ikke kendskab til, at Harrestrup Å projektet skulle være behandlet i lokalplanen.

	8
	Morten Thor Larsen 
	MTL mener ikke, at Mosetoften er den rigtige placering for en ny daginstitution. Han mener desuden, at der mangler en samlet plan for Ejby. 
MTL spørger til Ejbyvangs fremtidige rolle, den samlede dagtilbudskapacitet i Ejby, samspillet mellem skole og daginstitutioner, den forventede lokale befolkningsudvikling og den langsigtede udvikling af børneområdet i Ejby.
MTL mener ikke, kommunen i tilstrækkelig grad har undersøgt mulige alternative placeringer for en daginstitution. Adskillelse af skole og daginstitution skaber unødig trafik, da mange forældre skal aflevere/hente børn begge steder.
MTL mener den planlagte daginstitution er for stor til den valgte grund. De to etager er valgt for at friholde ubebygget plads, men det rejser spørgsmål om sikkerhed, små børn på trapper, risiko for faldulykker og arbejdsmiljømæssige konsekvenser.
Den valgte placering påvirker natur- og rekreative værdier, herunder potentielle levesteder for bilag IV-arter, medfører træfældning, vejudvidelse og øget trafik, behov for støjafskærmning og behov for dispensation fra naturbeskyttelsesloven. Dette erkendes ovenikøbet i miljørapporten.
MTL mener ikke, det er undersøgt grundigt nok, om der findes bilag IV-arter, herunder flagermus, stor vandsalamander og spidssnudet frø i området. 

MTL mener også, at støjforhold er værre end beskrevet. 

MTL foreslår at lokalplanforslaget forkastes, og at der i stedet udarbejdes en samlet plan for skole- og daginstitutionsområdet i Ejby på baggrund af fyldestgørende analyser og undersøgelser.

	Administrationen vurderer, at Mosetoften egner sig til den planlagte institution. Der kan henvises til kommuneplanen for en samlet plan for Ejby.
Det fremgår af Budget 2026, at daginstitutionen Ejbyvangs nuværende bygning skal inddrages til Ejby skole. Den nuværende daginstitution Ejbyvang skal derved flytte til den nye daginstitution på Mosetoften, som vil være den eneste daginstitution i Ejby. Administrationen henviser i øvrigt til Børne- og Ungepolitikken, som Kommunalbestyrelsen vedtog i 2025.
Undervejs i processen er det forsøgt at finde andre alternative placeringer for daginstitutionen, men det har ikke været muligt at finde realistiske alternativer. Det er rigtigt, at en placering nær Ejby Skole ville være ideel for familier med børn i både skole og daginstitution.
En daginstitution i to etager efterlader en større del af grunden til at kunne indrette en attraktiv legeplads for børnene. Glostrup Kommune har gode erfaringer med institution i to etager fra daginstitutionen Rosenåen i Søndervangskvarteret.

De nævnte forhold er beskrevet i miljørapporten. Administrationen vurderer, at lokalplanen er i pagt med ønsket om at skabe en moderne og attraktiv daginstitution i Ejby

Administrationen vurderer, at de gennemførte undersøgelser er tilstrækkelige.

	C og CA mener ikke en institution i to etager på en lukket villavej er en god løsning. Kommunen bør finde et sted, hvor der kan bygges i ét plan.
C og CA frygter at der kommer trafikstøj på Mosetoften og kødannelse ved Nordre Ringvej.
Hvis der også kommer byudvikling med 200-400 boliger på Ejby Mosevej, bliver det kaos.

C og CA gør opmærksom på, at der foregår lyssky handel med stoffer på parkeringspladsen ved Ejbyhallen.
	En daginstitution i to etager efterlader en større del af grunden til at kunne indrette en attraktiv legeplads for børnene. Glostrup Kommune har gode erfaringer med institution i to etager fra daginstitutionen Rosenåen i Søndervangskvarteret.

Miljørapporten konkluderer, at trafikforøgelsen vil være begrænset - men mærkbar på Mosetoften, fordi der i dag kører meget få biler her. Ved udkørslen til Nordre Ringvej vil trafikforøgelsen næppe kunne mærkes.
Administrationen takker for tippet om lyssky handel ved parkeringspladsen.


